《勾漕送建茶》
宋代·张九成

我谪庾岭下，年年饷焦坑。
味虽轻且嫩，越宿苦还生。
分甘尝此品，敢望建溪烹。
勾公道义重，不与炎凉并。
持节漕七闽，风采照百城。
冤苦尽昭雪，草木亦欣荣。
得新未肯尝，包封寄柴荆。
罪罟敢当此，自碾供百灵。
捧杯啜其余，云腴彻顶清。
爽气生几席，清飚起檐楹。
顿觉凡骨蜕，疑在白玉京。
整冠朝金阙，鸣佩谒东皇。
须臾还旧观，坐见百虑平。

作者简介：（1092—1159）杭州钱塘人，字子韶，号横浦居士，又号无垢居士。少游京师，从学于杨时。高宗绍兴二年进士第一。历著作郎及礼部、刑部侍郎等职。因与秦桧不和，被谪南安军十四年。桧死，起知温州。研思经学，多有训解。卒谥文忠。有《横浦集》、《孟子传》。